
Nõusoleku andmine liikumispuudega õpilastele

klassi moodustamiseks Narva Paju Koolis
1. Asjaolud ja menetluse käik.

Narva Linnavalitsuse Kultuuriosakonda laekus Narva Paju Kooli direktori 08.02.2016. a taotlus nr 1.1-19/23 koolis liikumispuudega õpilaste klassi avamise palvega. Koolis on loodud kõik vajalikud tingimused klassi moodustamiseks: on olemas kaldtee, esimese korruse uste laius annab võimaluse pääseda klassiruumidesse vankriga või teiste liikumisvahendite abil. Kooli esimesel korrusel asuvad poiste ja tüdrukute WC-d, muusikakabinet, spordisaal, aula, logopeedi kabinet, medõe kabinet ning mitu õpperuumi.

Koolis on võimalik korraldada füsioterapeudi tööd kooskõlas haridus- ja teadusministri 22.07.2014. a määruses nr 67 „Hariduslike erivajadustega õpilaste klassides ja rühmades õppe ja kasvatuse korraldamise alused ning õpilaste klassi või rühma vastuvõtmise või üleviimise, klassist või rühmast väljaarvamise ning ühe õpilase õpetamisele keskendatud õppe rakendamise tingimused ja kord“ sätestatule. füsioterapeudi tööd tagab rehabilitatsioonikeskus "Promelauks".
2. Õiguslikud alused.

Põhikooli- ja gümnaasiumiseaduse § 51 lõike 2 alusel võib direktor kooli pidaja nõusolekul moodustada hariduslike erivajadustega õpilaste klasse, mida põhimääruses sätestatud ei ole.
Narva Linnavolikogu 10.02.2011 määruse nr 2 § 1 lõikega 6 delegeeris Narva Linnavolikogu põhikooli- ja gümnaasiumiseaduse § 51 lõikega 2 kooli pidaja pädevusse antud ülesande lahendamise Narva Linnavalitsusele. 

3. Otsus.

Anda Narva Paju Koolile nõusolek moodustada liikumispuudega õpilastele klass.
4. Rakendussätted.

4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.
4.2 Korraldus jõustub seadusega  sätestatud korras.

